**“Төрийн болон орон нутгийн өмчит хуулийн этгээдийг шинээр байгуулахыг түр хориглох, тэдгээрийн үр ашиг, менежментийг сайжруулах тухай” УИХ-ын тогтоолын төслийн тоон судалгаа**

Тогтоолын төсөл, үзэл баримтлалын төслийг боловсруулахдаа Монгол Улсын статистикийн ерөнхий газар, Татварын ерөнхий газар, Гаалийн ерөнхий газар, Нийгмийн даатгалын ерөнхий газрын тоон мэдээлэл болон шилэн дансны мэдээлэл дээр үндэслэлээ.

Сүүлийн 10 жилийн дунджаар авч үзвэл Монгол Улсын төсвийн орлогын 82.8 хувийг татварын орлого, татварын орлогын 33 хувийг төрийн болон орон нутгийн өмчийн 107 компани, үйлдвэрийн газар /ТӨААН/ бүрдүүлж байна. Шилэн дансанд нийтдээ төрийн болон орон нутгийн өмчийн оролцоотой 461 компани, үйлдвэрийн газар бүртгэлтэй байдаг бөгөөд үүнээс томоохон 107 компанийн татварын мэдээлэлд үндэслэн тооцооллоо.

График-1 сая.төгрөг

Дээрх графикаас харахад төрийн болон орон нутгийн өмчийн оролцоотой компани, үйлдвэрийн 107 байгууллагын татвар төлөлт 2012 оноос 2015 он хүртэл 41.6 хувь, 2016 оноос 2021 он хүртэл 79.1 хувиар тус тус өссөн байна. Хувийн хэвшлийн болон ТӨААН-ийн татвар төлөлт харьцангуй ижил уялдаатай байгаа боловч 2013-2016 оны хооронд урвуу хамааралтай байна. Өөрөөр хэлбэл 2013-2015 онд хувийн хэвшлийн татвар төлөлт буурч байхад ТӨААН-ийн татвар төлбөр өссөн, харин 2015-2016 онд эсрэгээрээ үзүүлэлттэй байна. Хэдийгээр 2015-2016 онд хувийн хэвшлийн татвар төлөлт өссөн боловч нийт татварын орлого нь ТӨААН-тэй адил буурсан байгаа нь хамаарал өндөр байгааг харуулж байна.

Нийт татварын орлого/ТӨААН татвар

сая.төгрөг

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2012 он | 2013 он | 2014 он | 2015 он | 2016 он | 2017 он | 2018 он | 2019 он | 2020 он | 2021 он |
| Нийт татварын орлого | 2,222,293.8 | 2,668,986.3 | 2,754,419.5 | 2,677,934.1 | 2,336,138.8 | 3,761,981.4 | 4,765,508.9 | 5,739,527.3 | 5,370,762.8 | 7,001,426.3 |
| Төрийн өмчит | 624,514.3 | 733,746.7 | 967,913.3 | 1,069,409.1 | 600,036.1 | 1,200,244.3 | 1,578,932.8 | 1,974,808.1 | 1,787,788.0 | 2,869,096.4 |
| Төрийн өмчит % | 28.1% | 27.5% | 35.1% | 39.9% | 25.7% | 31.9% | 33.1% | 34.4% | 33.3% | 41.0% |

Дээрх хүснэгтээс сүүлийн 10 жилд нийт татварын орлогын хэдэн хувийг ТӨААН бүрдүүлж байгааг харж болно.

Харин 10 жилийн дунджаар авч үзвэл 33 хувийг ТӨААН бүрдүүлж байгаа бөгөөд татварт нөлөөлж буй хувь хэмжээ нь эдийн засгийн өсөлттэй хамаарал багатайг дараах графикаас харж болно.

Дотоодын нийт бүтээгдэхүүний өсөлт болон ТӨААН-ийн нийт татварын орлогод эзлэх хувь

Дотоодын нийт бүтээгдэхүүнд төр шууд бусаар буюу ТӨААН-ээр дамжуулан нийлүүлэлт хийж байгаа хэмжээ нь сүүлийн 9 жилийн дунджаар 22.3 хувь, шууд байдлаар буюу төсвийн зарлагын дотоодын нийт бүтээгдэхүүнд эзлэх хувь 33.3 хувь байна. Өөрөөр хэлбэл давхардсан тоогоор Төр дотоодын нийт бүтээгдэхүүний 55.6 хувийг дангаараа бүрдүүлж байна.

Нийгмийн даатгалын шимтгэл төлөгч ажил олгогчийн тооноос харахад 2021 оны байдлаар нийт 52754 байгууллага байгаагийн 11.2 хувь буюу 5901 байгууллага нь төрийн болон төрийн оролцоотой байгууллага байна. 2015 онд 5666 байгууллага байсан болн 2021 онд 5901 байгууллага болж 7 жилийн дотор нийт 235 байгууллага шинээр байгуулагджээ. Тухайлбал, 2019 онд 68, 2020 онд 219, 2021 онд 56 байгууллагыг шинээр байгуулсан байна.

7 жилийн математик дунджаар хэлбэл жил бүр 39 байгууллагыг төр шинээр байгуулж байна.

Хувийн хэвшлийн нийгмийн даатгал төлөгч байгууллагын тоо ихсэх нь чөлөөт эдийн засгийн бүтэцтэй улсын хувьд эрүүл, сайн үзүүлэлт бол, жил бүр олон тооны байгууллага шинээр байгуулах замаар төр өөрөө эдийн засгийн хамгийн том оролцогч болж орж ирэх нь маш сөрөг нөлөөлөл үзүүлнэ.

Дээрх графикт хувийн хэвшлийн тооны өсөлт төрийн байгууллага болон ТӨААН-ийн тооны өсөлтөөс хамаагүй өндөр байгаа мэт боловч нийгмийн даатгалын шимтгэл төлөлт, түүнд эзлэх хувь, хэмжээг харахад эсрэг үр дүнг үзүүлж байна. Энэ нь хувийн хэвшлийн байгууллага олон мэт боловч ажлын байр олноор бий болгох чадамж сул, жижиг бизнес их байгааг харуулж байна. Үүнийг төр, ТӨААН нийт нийгмийн даатгалын шимтгэл төлөгч ажил олгогчийн 12 хувь, харин шимтгэл төлөлтөөрөө 45 хувийг эзэлж байгаа байдлаар нотолж болно.

Дараах графикаас нийт нийгмийн даатгалын шимтгэлд хувийн болон төр, ТӨААН-ийн эзлэх хувь хэмжээг харж байна. Харьцаа 2015-2018 оны хооронд харьцангуй холдож, хувийн хэвшлийн хувь өсч байсан боловч 2018 оноос хойш эсрэг үр дүнтэй буюу төр, ТӨААН-ийн эзлэх хувь өссөн байна.

Нийгмийн даатгалын шимтгэл төлөлтийг 2015 оны 2021 онтой харьцуулахад төр, ТӨААН-ийн өсөлт 60 хувь, 57.3 хувь тус тус өссөн байна. Өөрөөр хэлбэл төр, ТӨААН-ийн өсөлт нь хувийн хэвшлийн өсөлтийн хурдаас түрүүлж байна. Ажил олгогч, шимтгэл төлөлтийн энэ дүнгээс харахад Монгол Улсын эдийн засгийн бүтэц төрөөс хэт хамааралтай байгаа, хамаарал сүүлийн жилүүдэд тогтмол нэмэгдэж байгааг харуулж байна.

Монгол Улсын эдийн засаг, гадаад валютын нөөц бүрдүүлэлтийн үндсэн бүрэлдэхүүн хэсэг болох экспортын тоон мэдээлэлд төр, ТӨААН-ийн эзлэх хувь маш их, өндөр хамааралтай байна. Өөрөөр хэлбэл эдийн засгийн гол үзүүлэлтүүдэд төрийн нөлөө, оролцоо хэт их болсныг харуулж байна. Экспортын 50.7 хувийг төр дангаараа хийж байна. Энэ нь төр, хувийн хэвшилтэй өрсөлдөж гадаад худалдаанд ямар хэмжээнд жин дарсан тоглогч болохыг нотолж байна.